Na web stranicama Općine Čavle objavljen je prijedlog Proračuna Općine Čavle za 2023. godinu te se poziva zainteresirana javnost na Savjetovanje o istom.

Rok za podnošenje prijedloga po Proračunu za 2022. godinu je do 8. prosinca 2022. godine. Prijedlozi se mogu dostaviti pisanim putem i na elektroničku adresu: dolores.buric@cavle.hr.

Izvješće o svim pristiglim, usvojenim ili odbijenim prijedlozima biti će objavljeno na web stranici Općine Čavle po završetku Savjetovanja.

Temeljem predloženog Proračuna za 2023. te predloženih izmjena i dopuna po provedenom Savjetovanju, sastaviti će se konačni prijedlog Proračuna Općine Čavle za 2023. godinu i projekcije za 2024. i 2025. i isti uputiti na donošenje Općinskom vijeću Općine Čavle.

KLASA: 032-01/22-01/05

URBROJ:2170/03-22-01-01

Čavle, 10. studenog 2022.

**Obrazloženje uz prijedlog Proračuna Općine Čavle za 2023. godinu**

 Planiranje proračuna temelji se na Zakonu o proračunu, Pravilniku o proračunskim klasifikacijama, Pravilniku o proračunskom računovodstvu i računskom planu te Zakonu o fiskalnoj odgovornosti.

 Vlada RH je u rujnu 2022. usvojila smjernice ekonomske i fiskalne politike za trogodišnje razdoblje na temelju kojih su od strane Ministarstva financija sačinjene Upute za izradu proračuna JL(P)RS za razdoblje od 2023. -2025.

 U skladu s odredbama Zakona o proračunu Općina Čavle izradila je uputu za izradu financijskog plana svom proračunskom korisniku - Dječjem vrtiću Čavlić.

 U prijedlog Proračuna za 2023. godinu uključeni su svi prihodi i primici, rashodi i izdaci proračunskog korisnika Općine Čavle.

 Prijedlog Proračuna za 2023. godinu sadrži kapitalne projekte kako slijedi:

* Projekt financiran iz EU sredstava "Povežimo se baštinom";
* Projekt financiran iz Eu sredstava „Izgradnja interne ceste u zoni Soboli I2“
* nastavak revitalizacije Kaštela Grad Grobnik;
* Projekt financiran EU sredstvima Uređenje zaštitne ograde i potpornog zida na groblju

Grobnik ;

* proširenje javne rasvjete;
* izrada projekta za unutarnje uređenje Doma Čavle;
* izrada projekta za obnovu Čitaonice Cernik;
* izrada projekta za rekonstrukciju Malog doma na Platku;
* tekući projekt sufinanciran u potpunosti iz EU sredstava – Klub umirovljenika Čavle;
* tekući projekt sufinanciran u potpunosti iz EU sredstava – projekt RAST Dječjeg vrtića Čavlić

**PLAN PRIHODA I PRIMITAKA U PRIJEDLOGU PRORAČUNA ZA 2023.**

Procijenjena visina prihoda i primitaka u 2023. godini iznosi: 5.606.690 EUR. Plan prihoda i primitaka u 2023. godini je za 25% manji u odnosu na prethodnu godinu i to zbog završetka većine kapitalnih projekata sufinanciranih iz EU sredstava kroz 2023. godinu.

Predviđeno smanjenje/povećanje prihoda evidentira se na podskupini:

63 - pomoći proračunu iz drugih proračuna. Smanjenje proizlazi zbog smanjenja prihoda od EU pomoći za kapitalne projekte (izgradnja ceste Soboli I2, Projekt Povežimo se baštinom).

66 – prihodi od prodaje proizvoda i robe te od pruženih usluga i prihodi od donacija predviđa smanjenje zbog smanjenja kapitalnih donacija i smanjenja prihoda od pruženih usluga

7 – prihodi od prodaje nefinancijske imovine planiraju povećanje. Naime, predviđa se da će biti okončan stečajni postupak nad KF projektom d.o.o. te da će biti uplaćeno zemljište u iznosu od 720.000 EUR.

9 – preneseni manjak planira se u ukupnom iznosu od 1.105.952,61 EUR. Manjak proizlazi iz nenaplaćenih prihoda za sufinanciranje kapitalnih i tekućih projekata sredstvima EU i sredstvima nacionalnog sufinanciranja za EU projekte. Projekti su odrađeni prema planiranom tijeku, radovi i aktivnosti su plaćeni, zahtjevi za nadoknadu sredstava su podneseni, međutim proces provjere podnesenih zahtjeva i isplate sredstava je dugotrajan, stoga su utrošena vlastita sredstva. Manjak se sastoji od:

Sredstva od EU za cestu Soboli I2 707.545,29 EUR

Sredstva od MRREU za Soboli I2 80.562,74 EUR

Sredstva od EU za PSB 175.194,11 EUR

Sredstva od MRREU za PSB 18.183,02 EUR

Sredstva od EU za Klub umirovlj. 14.758,78 EUR

Sredstva od EU za projekt RAST 109.708,67 EUR

**PLAN RASHODA I IZDATAKA U POSEBNOM DIJELU PRORAČUNA**

|  |  |  |  |  |
| --- | --- | --- | --- | --- |
| Raz. | Razdjel/Glava/Program | Plan proračuna 2022.  | Plan proračuna 2023. | 2023/2022 |
| **001** | **Predstavnička i izvršna tijela** | **135.377** | **127.346** | **94** |
|  | Općinsko vijeće | 50.434 | 48.443 | 96 |
|  | Ured načelnika | 84.943 | 78.903 | 93 |
| **002** | **Općinska uprava** | **7.348.293** | **5.479.341** | **75** |
|  | Djelatnost općinske uprave | 832.567 | 854.731 | 103 |
|  | Zaštita i spašavanje | 89.058 | 80.960 | 91 |
|  | Školstvo | 301.413 | 296.304 | 98 |
|  | Kultura | 699.220 | 289.480 | 41 |
|  | Knjižnica Čavle | 41.809 | 43.666 | 104 |
|  | Turizam | 240.096 | 260.004 | 108 |
|  | Sport | 378.300 | 279.714 | 74 |
|  | Razvoj civilnog društva | 43.797 | 33.181 | 76 |
|  | Održ. kom. infrastrukture | 528.303 | 606.423 | 115 |
|  | Potpore javnog prijevoza | 284.690 | 284.690 | 100 |
|  | Izgradnja kom. infrastrukture | 2.066.174 | 703.843 | 34 |
|  | Sufinanciranje KD | 105.648 | 105.648 | 100 |
|  | Gospodarstvo i zaštita potrošača | 259.074 | 210.099 | 81 |
|  | Socijalna skrb | 310.701 | 248.698 | 80 |
|  | Zdravstvena zaštita | 88.792 | 80.830 | 91 |
|  | Promocija zdravlja i prevencija bolesti | 2.654 | 2.654 | 100 |
|  | **Dječji vrtić Čavlić** | 1.075.997 | 1.098.416 | 102 |
|  | Predškolski odgoj | 1.075.997 | 1.098.416 | 102 |
|  | **U k u p n o:** | **7.483.670** | **5.606.687** | **75** |

**Razdjel 001** – Predstavnička i izvršna tijela planirana su na manjoj razini nego prethodne godine.

Do smanjenja dolazi u Glavi 00101 Općinsko vijeće – u 2022. godini nabavljena je računalna oprema za vijećnike.

Do smanjenja dolazi u Glavi 00103 Ured načelnika. Smanjuju se rashodi predviđeni za tekuće donacije te rashodi proračunske pričuve. Temeljem odluka Općinskog vijeća predviđa se povećanje plaće Općinske načelnice koja je i sa povećanjem ispod maksimuma određenog Zakonom o plaćama u lokalnoj i područnoj (regionalnoj) samoupravi (NN 28/10).

**Razdjel 002** – Upravna tijela. U odnosu na 2022. godinu planirano je smanjenje rashoda i izdataka od 25%. Promjene koje su utjecale na plan rashoda i izdataka u ovom razdjelu odnose se na slijedeće programe:

*Program 2001 – Djelatnost općinske uprave.*

* Plan rashoda predviđa povećanje sredstava za plaće – tijekom 2022. godine zaposlena su 2 djelatnika. U financijama zaposlen je djelatnik zbog prelaska Dječjeg vrtića Čavlić u sustav riznice te zbog povećanog obima poslova vezanih uz provođenje niza projekata. Zaposlen je i viši stručni suradnik za imovinsko-pravne poslove – diplomirani pravnik. Također su sredstva povećana jer je u 2022. godini dio plaća planiran kroz Projekt izgradnje ceste Soboli I2, što 2023. godine nije slučaj. Povećanje bilježe i ostali rashodi za zaposlene, dva zaposlenika stječu pravo na jubilarnu naknadu za 10 i 35 godina radnog staža.
* Materijalni rashodi. Rashodi se povećavaju za 8,6 %, ponajviše na rashodima za komunalne

usluge zbog poskupljenja te računalne usluge zbog upotrebe niza novih programa s ciljem digitalizacije uprave sukladno zakonskoj obavezi.

* Planira se izrada projekta za obnovu Čitaonice Cernik.

*Program 2002 – Zaštita i spašavanje.*

Redovna vatrogasna djelatnost ostaje na istoj razini kao protekle godine, međutim smanjuju se rashodi za kapitalnu donaciju za nabavku opreme koji su dani u 2022. godini. Također se povećavaju sredstva namijenjena opremanju civilne zaštite, te sredstva za HGSS i LD Jelen zbog provođenja programa vezanih za divljač.

*Program 2004 – Školstvo.*

Program školstva ostaje na istoj razini kao i protekle godine.

*Program 2005 – Kultura.*

Program kulture bilježi smanjenje u odnosu na 2022. godinu za 68,6% kao rezultat sljedećih promjena:

* Projekt financiran EU i nacionalnim sredstvima Povežimo se baštinom planira rashode od gotovo 133.000 EUR – dovršetak građevinskih radova. Preostalo iz projekta (multimedijalna oprema) je nabavljena i postavljena tijekom 2022. godine.
* Nastavlja se ulaganje u Kaštel u iznosu od 53.100 EUR

Potpore udrugama u kulturi planiraju na istoj razini kao i u 2022. godini.

*Program 2007 – Turizam*

Program planira povećanje sredstava zbog planiranih ulaganja na Malom domu na Platku – projekt za rekonstrukciju i izgradnju objekta. Planira se i povećanje sredstava za Turističku zajednicu koja će preuzeti organizaciju i troškove većine programa koji se odvijaju na području Općine Čavle.

*Program 2008 – Sport.*

Visina potpora udrugama u sportu u 2023. godini ostaje na istoj razini.

Održavanje sportskog objekta Boćarskog doma Hrastenica smanjuje se. Prozori su zamijenjeni te se održavanje vraća na uobičajene godišnje troškove.

Održavanje SRC Mavrinci povećava se zbog povećanog troška električne energije temeljem poskupljenja.

*Program 2010 – Održavanje komunalne infrastrukture.*

Plan u 2023. godini za financiranje ovog programa je 14,8% veći nego prethodne godine zbog planiranog jačeg održavanja nerazvrstanih cesta te zbog poskupljenja troškova održavanja komunalne infrastrukture – održavanje javnih i zelenih površina te oborinske odvodnje na području općine Čavle.

*Program 2012 – Izgradnja objekata komunalne infrastrukture.*

Planirana sredstva bilježe veliku razliku u odnosu na 2022. godinu (smanjenje od 65,9%) i to zbog projekta izgradnje ceste u proizvodnoj zoni Soboli I2 koja je većim dijelom dovršena u 2022. godini.

Uvodi se novi kapitalni projekt – Ulica Podbrdo u iznosu od 132.722 EUR za izradu kolničko pješačke konstrukcije, rješavanje oborinske odvodnje, izmještanje postojeće i produljenje vodovodne i kanalizacijske infrastrukture, izmještanje postojeće električne infrastrukture.

*Program 2014*- *Gospodarstvo i zaštita potrošača.*

U odnosu na 2022.godinu ovaj se program planira za 18,9% manje.

Smanjuju se sredstva namijenjena otkupu zemljišta u radnim zonama – imovinsko-pravni odnosi u radnoj zoni Soboli I2 će biti riješeni u 2022. godini, dok će se imovinsko-pravni odnosi u radnoj zoni Cernik K1 rješavati tijekom 2023.godine. Također se smanjuje iznos namijenjen legalizaciji cesta zbog sporije realizacije provedbe na katastru.

*Program 2015 – Socijalna skrb*

Program se smanjuje za 20%. 2022. godine je kompletno završena obnova objekta. Također je kroz projekt Klub umirovljenika Čavle u potpunosti sufinanciran iz EU sredstava, nabavljena kompletna oprema za funkcioniranje Kluba. Stoga su rashodi planirani u 2023. godini manji jer se odnose samo na aktivnosti i radionice koje će se provoditi u Klubu umirovljenika kroz projekt. Planira se povećanje naknada za pomoć obiteljima zbog novog Zakona o socijalnoj skrbi.

Obzirom da je obitelj iz Siska odustala od obnove kuće oštećene potresom, sredstva skupljena donacijama građana i dodatna sredstva osigurana od Općine Čavle usmjerit će se humanitarnoj udruzi Ljudi za ljude koja djeluje na području Banovine te će se sredstva iskoristiti namjenski za obnovu objekata obiteljima čiji su domovi stradali u potresu.

***Glava 00202 – Dječji vrtić Čavlić***

U ovoj Glavi uključeni su svi prihodi i primici, te rashodi i izdaci proračunskog korisnika Dječjeg vrtića Čavlić, a temeljem dostavljenog Financijskog plana za 2023. i projekcije za 2024.-2025. godinu.

Rashodi za zaposlene rastu za 8,9%. 4 pripravnika prelaze na viši koeficijent nakon položenog državnog stručnog ispita. Očekuje se novi krug pregovora sa Sindikatom obrazovanja, medija i kulture po pitanju povećanja plaća. Također su znatno povećani troškovi energije (3x) i prehrane (30%). Zbog svega navedenog, Općina Čavle kao osnivač preuzima sufinanciranje bruto 2 plaća sa 94%.

Planira se provedba projekta RAST u potpunosti sufinancirana iz EU sredstava.

Projekt RAST donio je uvođenje produljenog boravka za djecu u vrtiću, uređenje sobe za senzornu integraciju djece s teškoćama u razvoju, nabavku didaktičke opreme te niz edukacija za odgojitelje kako bi se osigurala dugoročna održivost projekta. Projekt planira sredstva od 99.993 EUR u 2023. godini.

Ovaj prijedlog Proračuna za 2022. sadrži projekcije za 2024. i 2025. i daje se na savjetovanje na drugoj razini računskog plana (na razini skupine).

Općinska načelnica Općina Čavle

Ivana Cvitan Polić, mag.cult.